Papersnake/gushiwen huggingface dataset:
题蜀江图
费宏（明代）

懋君示我蜀一图，万里江山才一握。纸尾亲题出魏公，云是潼一李生作。

岷山隐隐插云端，山下寒江经禹凿。神施鬼设露端倪，阴合阳开分脉络。

嵯峨雪岭隔蓬婆，袅娜绳桥横滴博。溪流芳腻花曾浣，江色澄鲜锦初濯。

娥眉淡扫月轮高，滟滪孤撑秋水落。白盔赤甲形模异，龙脊虎须声势恶。

影疑百越看山鹧，鸣爱九霄闻聚鹤。群仙戏集自逍遥，神女梦思犹绰约。

登龙飞凤入青霄，白马黄牛出丹壑。瞿唐峡口束奔湍，脚底雷霆常喷薄。

青螺忽涌白银盘，湖里君山谁刬削。披图不觉尘眸醒，奇径可疑还可愕。

如朝帝阙拥圭璋，如赴戎行攒剑槊。又如钟磬在高悬，如设丹梯登峻阁。

九屏叠秀即匡庐，二室穷深更嵩洛。就中地胜每因人，终古流芳真荦荦。

杜从夔府称诗圣，程向涪中传易学。独醒亭畔诵骚辞，八阵碛边怀将略。

图穷尚有岳阳楼，志士登临非取乐。我尝有意赋远游，苦被浮名自缠缚。

因图寓目亦欣然，更写此诗存大略。重来借我细临模，画史何人解盘薄。
仰山见东寺索珠
释坚璧（宋代）

无言可对辉天地，无理堪伸夺夜光。
离相离名言语道，泼天高价不寻常。
戎州
汪元量（宋代）

锦树高枝种万窠，岁收百斛足生涯。
八钱买得一斤重，鲁直诗中特地夸。
丹阳普宁寺席上
萨都剌（元代）

红白桃花开满枝，满城微雨牡丹时。因过古寺逢僧话，莫遣扁舟解缆迟。

客里逢春多病酒，江南到处半题诗。山川总是曾游处，一曲琵琶写别离。
偈颂一百零九首 其五十五
释可湘（宋代）

雪山高几何，矗矗在天表。咄哉竺土仙，六年登不到。

登得到，绝之绕，背手摘南辰，下视众峰小。
雨
陈与义（宋代）

沙岸残春雨，茅檐古镇官。
一时花带泪，万里客凭栏。
日晚蔷薇重，楼高燕子寒。
惜无陶谢手，尽力破忧端。
秋夜诗 其一
湛方生（魏晋）

悲九秋之为节。物凋悴而无荣。岭颓鲜而殒绿。木倾柯而落英。

岭代谢以惆怅。睹摇落而兴情。信皋壤而感人。乐未毕而哀生。

秋夜清兮何秋夕之转长。夜悠悠而难极。月皦皦而停光。

播商气以清温。扇高风以革凉。水激波以成涟。露凝结而为霜。

凡有生而必凋。情何感而不伤。苟灵符之未虚。孰兹恋之可忘。

何天悬之难释。思假畅之冥方。拂尘衿于玄风。散近滞于老庄。

揽逍遥之宏维。总齐物之大纲。同天地于一指。等太山于毫芒。

万虑一时顿渫。情累豁焉都忘。物我泯然而同体。

岂复寿夭于彭殇。
襄阳舟夜
白居易（唐代）

下马襄阳郭，移舟汉阴驿。秋风截江起，寒浪连天白。

本是多愁人，复此风波夕。
桃花石枕歌赠康从事
皎然（唐代）

卞山幽石产奇璞，荆人至死采不著。何人琢枕持赠君，

片片桃花开未落。剑工见兮可为剑，玉工辨兮知非石。

至宝由来览者稀，今君独鉴应欲惜。何辞售与章天真，

幸得提携近玉人。可中弃置君不顾，天生秀色徒璘玢。

四座喧喧争目悦，巧过造化称一绝。莫言昨日因错磨，

看取从来无点缺。六月江南暑未阑，一尺花冰试枕看。

高窗正午风飒变，室中不减春天寒。主人所重重枕德，

文章外饰徒相惑。更有坚贞不易心，与君天下为士则。
望江南
陈朴（宋代）

毛发落，丹左运行阳。胎色渐红阴渐小，推移岁运助乾刚。育火阴中央。

成物象，五岳辨微茫。出入尚迟形尚小，晨昏天籁奏笙簧。常饮玉壶浆。
戏赠费冠卿
熊孺登（唐代）

但恐红尘虚白首，宁论蹇逸分先后。

莫占莺花笑寂寥，长安春色年年有。
句
李频（唐代）

只将五字句，用破一生心。（《北梦琐言》）

楚里八千里，槃槃此都会。巍峨数里城，远水相映带。

（《方舆胜览》）
即席重赋且约再游二首
陈与义（宋代）

墙头花定觉风阑，墙外池深酒亦寒。
马健莫愁归路远，诗成未落俗人看。
钓鱼不用寻温水，濯发真如到洧盘。
一笑得君天所借，尊前无地着忧端。
鉴达观画像赞
王庭圭（宋代）

寂然其容，万法不起。色固无求，不怒不喜。人自即之，其门如市。

忽然探囊，辄起人死。本自无生，死亦何理。公能起之，如月在水。

应物现形，本无作止。我复赞之，亦游戏耳。
陪辛大夫西亭宴观妓
刘长卿（唐代）

歌舞怜迟日，旄麾映早春。莺窥陇西将，花对洛阳人。

醉罢知何事，恩深忘此身。任他行雨去，归路裛香尘。
送天竺僧还乡
释永颐（宋代）

月冷云深天上寺，桂花千树绕楼台。
归时若对间人说，莫道身从朋里来。
对春二首
李廌（宋代）

一点两点催花雨，章台走马无尘土。
少年去老能几时，买笑金钱不须数。
高阳酒徒多白发，长安佳妓今老妪。
共君把酒莫厌多，作意强作青春主。
文章放行多气焰，笔画把捉无精神。
愿得神王如六通，日写万卷酬青春。
吕颜野饮醉中寄五绝句次其韵 其四
李廌（宋代）

手持金盏滟斜晖，目送归鸿万里飞。还似习家池上日，醉中倒载接䍦归。
次韵粹之通判九日之作
李弥逊（宋代）

柏子香中闭净坊，为君着屐弄秋阳。
老来见事如无事，节里随乡且入乡。
但可炊糜倾免褐，何妨撚菊泛鹅黄。
九仙坐想群贤集，不数龙山事渺茫。
定林
张绍文（宋代）

三间书屋年年在，一点禅灯夜夜明。
门外青苗浑不见，半山松竹自秋声。
友人元敏示以三题乃赓而和之 其一 挑灯杖
释智圆（宋代）

裁制削青筠，纤纤状可珍。助灯虽有力，举用实由人。

破暗如无怠，资明敢顾身。窗间傥勤学，终夕愿相亲。
潇湘八景图 其七 烟寺晚钟
叶茵（宋代）

冥濛一抹笼峥嵘，峥嵘深处传疏声。溪横古槎低欲折，隐约前村通去程。

万里征夫不知宿，数尽飞鸦栖古木。输与中边三四僧，枯藤挑云归佛屋。
述德上兴元严仆射
欧阳詹（唐代）

推车阃外主恩新，今日梁川草遍春。

玉色据鞍双节下，扬兵百万路无尘。
再和元礼春怀十首
黄庭坚（宋代）

双盘锦带丁香结，窄袖春衫甘草黄。
旧赠恐能开宝匣，新年时候梦残妆。
高公权之母郭氏挽诗
魏了翁（宋代）

妇道始衷终，宁过三者从。
髧髦维我特，蓬首为谁容。
但识同心处，宁拘异域封。
坛前两溪水，昼夜自溶溶。
送宋秀才
饶节（宋代）

东风欲归不可挽，门前芳草青青远。倚松卧病不能行，肩舆出门还复懒。

先生家住岷峨下，当年神授神仙卦。死生祸福如眼前，从来卿相争称借。

倚松卧病正无脚，袖出神方色閒暇。我知公意事仁义，不学世人事财利。

无尽先生如古人，一见先生爱其真。几年门下真子弟，付之万事未尝计。

或云公可为身谋，先生一笑公何醉。倚松老矣世共怜，公独何心德如天。

从今藜杖傥能扶，山长水远公能从我无。
次韵李倅安上喜雪
葛胜仲（宋代）

兔苑佳宾集，龙山上瑞臻。微飘方自弄，乱洒忽无垠。

剪水层空堕，装春病蘖新。缤翻投隙巧，历乱点衣匀。

急每随风阵，高将拥日轮。阶閒铺六出，檐重压千钧。

片落梅初谢，毬飘柳未颦。赏清疑不夜，惊晚误司晨。

朔漠寒沙起，湘吴美酎陈。地荒包委琐，木朽盖轮囷。

舴艋寻幽客，蜗牛卧冷人。稍晴芳意动，散策共寻春。
观音赞
释子益（宋代）

杨柳枝头，琉璃瓶里。
一滴浑无，千波竞起。
步步金莲襯足生，何曾踏著自家底。
赠枯崖郑高士三绝 其一
何梦桂（宋代）

孤撑突出万山高，几度曾经劫火烧。天遣五丁移不去，须知立处脚跟牢。
大树
袁枚（清代）

繁枝高拂九霄霜，荫屋常生夏日凉。
叶落每横千亩田，花开曾日六朝香。
不逢大匠材难用，肯住深山寿更长。
奇树有人问名字，为言南国老甘棠。
次陈子真见别 其一
黄裳（宋代）

懒散先生恐是仙，几时来上鉴湖船。水云共赏更谁可，气概相投还自然。

忧乐未当随外物，穷通何必问他年。解颜一笑樽前话，各向閒中见性天。
题洪川驿
唐庚（宋代）

倦游征人鬓欲丝，膏车秣马东南驰。出门四顾迷路岐，闭户却南愁支颐。

鱼生釜灶鼠巢枝，夏畦千里成陂池。吾皇致治方无为，淫雨破块天何知。

劝君饮酒君勿疑，行使止尼良由时。未逃形数皆有涯，此独未信无穷期。
谢岩起惠支颐二首 其一
韦骧（宋代）

几杖安身外，于兹用智深。见贻扶倦颔，捧受识仁心。

本异支离隐，何妨彦祖钦。唯愁说诗善，笑解恐难任。
摸鱼儿·雨肥梅
葛长庚（宋代）

雨肥梅、亭台初夏。昙花开向前夜。纯阳鹤会先三日，何处神仙夜驾。知得也。□□是、西山彭抗来胎化。平生性野。自倒指今年，七旬有六，使节半天下。焚金兽，毋惜满斟玉斝。儿孙况又潇洒。公今骨相如松在，一掬精神堪画。於今且。□□炼、金丹成了为凭藉。归心莲社。便做得乃翁，年登八百，未是寿长者。
声声慢 凉陉寄内
蔡松年（宋代）

青芜平野，小雨千峰，还成暮陉寒色。裁翦芸窗，忆得伴人良夕。遥怜几重眉黛，恨相逢、少於行役。梨花泪，正宫衣春瘦，晓红无力。应怪浮云夫婿，不解趁新醅，醉眠凉月。怨入关河，西去又传音息。谁知倦游心事，向年来、苦思泉石。人未老，约闾峰、多占秀碧。
咏老
晁说之（宋代）

脚踏浮云身已老，访道修行恨不早。
曾见商周全盛时，不及唐虞古风好。
过丛桂堂太叔祖教授读书之所
吴儆（宋代）

古瓦颓垣迹已陈，孤猿别鹤自哀吟。
可怜丛桂烟芜没，惟有一池春水深。
秀木千章新过雨，寒山一带暮伤心。
清风明月时来此，梦断云飞何处寻。
六月朔日自香山游圣感诸胜即景成诗得五十韵
弘历（清代）

太行分秀干，永定贯阴精。孕郁成灵局，崔巍护帝京。

天开丹地迥，日照紫蕖明。万马相奔突，千支各拄撑。

一峰尊华岳，八景冠燕城。最爱香山好，因之别业成。

常留云馆跸，便阅黍田耕。新喜沾膏雨，馀閒趁快晴。

简能延吉士，咨采接明卿。适可驱轻骑，奚须建翠旌。

佽飞频训谕，绿剡戒纵横。碧汉翔云点，青椒爽籁迎。

兰衢何宛宛，桂埒此行行。谷口分泉涧，村头软草坪。

指南仍未改，记里任徐鸣。丙宅雄堪诧，貂珰横可惊。

明明悬烱戒，历历入吟情。西转登盘岭，兆瞻辟雾枨。

遥知景所会，未到意先平。晻霭苍林合，逶迤白道萦。

人枫将凤柏，白芷更华苹。似阜似堂接，如宫如亩并。

嵎嵎殊崱屴，磥磥竞峥嵘。涧雪声犹壮，松涛响自铿。

聒枝争鸟雀，跳树掷鼯鼪。既狭方开豁，如夷复嵂峥。

隔岩标窣堵，攀磴俯翚甍。信是罗延窟，巍乎象教程。

梵音海波动，宝相月轮呈。顼藻还辉斗，尧峣拟见羹。

松轩因小憩，绣壤一回睛。信矣神都丽，煌哉天府宏。

富加惟强教，泰保惕持盈。行漏催传箭，归舆旋委衡。

宝珠迟展眺，法苑旧腾声。萝磴原堪捼，荪蹊那碍生。

灵源淙磴隙，幽处结株楹。驯鸽听经白，游鱼醉藻赪。

滴珠才琐碎，瀑布遂琮琤。古寺栖岩迥，欹檐带雨倾。

丹青看剥落，布施孰经营。佛自圆通者，时而兴废更。

静观聊遣虑，遥问不知名。石径盘纡下，招提结搆清。

𢇮经还有阁，卓锡祗馀茎。素具升高志，今酬望远盟。

香台霏法雨，天乐下云韺。年小犹长日，暑徂行届庚。

卢沟横螮蝀，石景矗瑶琼。指日将登岱，苍然览巨瀛。
遥赋义兴潜泉
李中（五代）

见说灵泉好，潺湲兴莫穷。谁当秋霁后，独听月明中。

溅石苔花润，随流木叶红。何当化霖雨，济物显殊功。
书先茔二首
袁燮（宋代）

杖藜数数款松关，岂为多情酷爱山。
痛念慈颜隔泉壤，此心那得片时閒。
送鄞江窦尉
范仲淹（宋代）

片帆飞去若轻鸿，一霎春潮过浙东。
王谢江山久萧索，子真今为起清风。
洞仙歌（暑中）
黄裳（宋代）

乱蝉何事，冒暑吟如诉。断续声中为谁苦。阵云行碧落，舒卷光阴，秋意爽，俄作晴空骤雨。明珠无限数。都在荷花，疑是星河对庭户。莫负昼如年，况有清尊，披襟坐、水风来处。信美景良辰、自古难并，既不遇多才，岂能欢聚。
观袁永之乐府戏裁子夜歌二首寄之 其二
李梦阳（明代）

日暖春波绿，湖平一镜天。船船载歌舞，争向绿杨边。
风中柳 湖上
陈鎏（宋代）

万顷平湖，胜在吴山高处。两峰间、芦汀鸥渚。随波荡漾，见渔舟无数。

云帆外、几村烟树。

茶磨郊台，千古浮云去住。越溪中、五湖东注。桥边杨柳，已条条金缕。

且留连、莫教春去。
送云居佛印禅师诗五首并偈 其五
彭汝砺（宋代）

百花众宝细庄严，不是青州旧布衫。满载天香浮远水，遥分春色下层岩。
周子及盬簿挽诗二首
杨万里（宋代）

科目连双中，声名莫二渠。
手曾攀折槛，客有泪辞车。
速化非吾事，偷闲只古书。
黑头黄壤去，有昊定何如。
戊辰除夜四绝 其二
周紫芝（宋代）

七年长梦采江蓠，此夜樽前倒接篱。莫问年来何岁月，诸孙言语似吴儿。
杂诗 其二
任大椿（清代）

伯牙师成连，神契良独难。移以寥廓情，置诸惝恍闲。

遂抚白玉寥，俯仰时一弹。孤桐自有调，大海自有澜。

愿言心所契，忽复忘其端。乐苑工笙竽，应节舞七盘。

朱弦秘不发，中心自盘桓。
山居老将
李龏（金朝）

腰间宝剑七星文，不下青山老白云。门外碧潭春洗马，镇南人忆杜将军。
宿骆氏亭寄怀崔雍崔衮
李商隐（唐代）

竹坞无尘水槛清，相思迢递隔重城。
秋阴不散霜飞晚，留得枯荷听雨声。
无题诗次刘虞部韵（二首）
汤胤勣（明代）

杏花枝上晓风寒，镜里愁容不耐看。
千里云涛迷下若，五城烟耐接长干。
当时偶作来仪凤，此日翻成吊影鸾。
恐负远山双黛曲，烛煤轻扫落金盘。
怨春风（高平调）
张先（宋代）

无由且住。绵绵恨似春蚕绪。见来时饷还须去。月浅灯收。多在偷期处。

今夜掩妆花下语。明朝芳草东西路。愿身不学相思树。但愿罗衣，化作双飞羽。
初发东都应诏诗
庾自直（隋代）

二龙承玉轴，万骑翊林塘。纵观此何事，巡驾幸淮扬。

伊雒山川此，江河道路长。照日秋原净，分花曲水香。

稻粱叨岁月，羽翮仰恩光。后尘归旧里，还如仙鹤翔。
宿岛径夷山舍
陈陶（唐代）

百里遵鸟径，蓬征信邅回。暝依渔樵宿，似过黄金台。

缺齧心未理，寥寥夜猿哀。山深石床冷，海近腥气来。

主人意不浅，屡献流霞杯。对月抚长剑，愁襟纷莫开。

九衢平如水，胡为涉崔崽。一饭未遑饱，鹏图信悠哉。

山涛谑细君，吾岂厌蓬莱。明发又驱马，客思一裴回。
沁园春 送沈方邺归宣城，兼示蒋大鸿
陈世祥（清代）

句宛溪声，敬亭山色，近复佳么。记秋深枫槲，芒鞋遍踏，春先梅柳，藤杖频过。

怀谢空存，玉笙重到，此日人间感慨多。还堪笑，是君来邗上，一样蹉跎。

繁华久已消磨。只些小红桥寄咏歌。赖群公高唱，特开风景，妖姬小曲，为点烟波。

语笑方酣，离情又起，短鬓看来黑几何。君行矣，向蒋生传语，早整归舸。
游九锁山 大涤洞天
林景熙（宋代）

九锁绝人寰，一嶂耸天柱。自从开辟来，著此洞天古。

奇石千万姿，元不费神斧。帝敕守六丁，山夔孰敢侮。

白昼中冥冥，游者必持炬。或绚若霞敷，或蹙若波诡。

或竖若旌幢，或悬若钟鼓。或虎而爪踞，或凤而翅舞。

异状纷献酬，清音起击拊。不知金堂仙，恍惚在何许。

褰衣下侧径，层岚结琼乳。径极罅转深，幽潭蓄风雨。

劣容童竖入，恐触蛟龙怒。凛乎不可留，长啸出岩户。
玉几山
姚燮（清代）

豢虬乘佛睡，委辔向尘中。大海回春绿，初星隐阙红。

道存心许纳，天远目难穷。倦且南崦息，芝坛有碧茸。
浣溪沙（橄榄）
吴礼之（宋代）

南国风流是故乡。红监落子不因霜。于中小底最珍藏。

荐酒荐茶些子涩，透心透顶十分香。可人回味越思量。
鹧鸪天
翁孺安（明代）

三月听莺绿已肥。香车常趁落红归。道旁蝴蝶能相逐，梦里鸳红不肯飞。

惜别去，思依依。绣床犹剩舞时衣。博山熏透无人语，院落沉沉冷夕晖。
凤凰台上忆吹箫 题管夫人书璇玑图墨刻
翁瑞恩（清代）

藕孔心多，莲房意苦，丝丝织出千篇。怅别怀难诉，倩彼鱼传。

赢千香车远讶，销魂是、会面它年。还疑梦，不因弃掷，那千团圆。

姗姗。幽栖居士，细绎遍回波，忒煞缠绵。更水晶宫畔，佳偶如仙。

添出簪花妙笔，银钩体、濡染云笺。从头数，古来几多，淑媛新编。
梅花集句 其三十一
李龏（金朝）

青帝来时值晚芳，有时经雨乍凄凉。玉笙声里鸾空怨，细嚼花须味亦长。
蝶恋花·卷絮风头寒欲尽
赵令畤（宋代）

卷絮风头寒欲尽。坠粉飘红，日日香成阵。新酒又添残酒困。今春不减前春恨。
蝶去莺飞无处问。隔水高楼，望断双鱼信。恼乱横波秋一寸。斜阳只与黄昏近。(横波秋 一作：层波横)
偶题怀子兼弟
晁公溯（宋代）

秋色丹枫畔，愁心白雁边。
东来又相失，更拟待明年。
小霁乘竹舆至柳姑庙而归
陆游（宋代）

残云断处漏斜阳，草满平堤柳著行。
颭颭画船来北港，翻翻青繖度南塘。
行人相贺新年健，逃户虽穷旧业荒。
感物兴怀空绝叹，才衰无语付诗囊。
太皇太后合春帖子
赵湘（宋代）

长乐钟残宝殿开，鸣梢移仗问安来。
欲知纯孝通天地，和气氤氲绕御杯。
赠吴晦叔雪峰造金刚
释慧空（宋代）

执金刚神安法界，塑之年深亦复坏。
居士有力如金刚，一念成就金刚王。
魔尘不飞佛日光，门外人趋选佛场。
辽阳道中
周珠生（清代）

连山鼓角靖秋氛，北望幽并路此分。丁令何年归华表，乌桓从古泣荒坟。

衣沾鸭绿江边雨，马踏桃花岛上云。衰草丛祠残照里，更无人拜李将军。
题赵钤辖水阁
韩淲（宋代）

东南都会水晶客，髣髴西湖醉眼中。楚尾寓廛同一笑，蒲萄新涨藕花风。
游善权寺
程俱（宋代）

放舟荆溪上，溪水清且徐。云中离黑山，惨淡初有无。

舍舟并松离，下直浮屠居。朅来东轩上，爽气已有馀。

飞来定何年，无乃与此俱。奔流漱庭下，比竹梁寒渠。

山深绝凡境，物物清以臞。萧森倚岩秀，夭矫悬崖枯。

幽禽发寒唳，响振高林疏。我行亦良苦，却步计已迂。

解衣卧清昼，慰我千里劬。
句
俞桂英（宋代）

一点梅香到，三分酒力消。
西湖晚望
陈鉴之（宋代）

过雨长堤葱翠湿，小桥人静支筇立。
一缕竿头颤霜鲫，风动青蒲见蓑笠。
题陈遂卿隐居
刘克庄（宋代）

蚤日称雄翰墨林，暮年里巷且浮沉。
诸公自负遗贤愧，此士元无谤国心。
子佩子衿输少俊，某丘某水拣幽深。
明时莫作逃尧计，忽有弓旌底处寻。
送郭伯如之临川令郭旧乐安簿
李昱（明代）

临川县与乐安近，正忆弦歌两度闻。白发今为新令尹，紫髯元是旧参军。

杯倾野馆花如锦，船入春江水似云。到日定知民讼简，每延多士细论文。
金丹诗四十八首 其十五
张继先（宋代）

气龙津虎不难分，下手须从神定门。白雪鍊多齐日月，黄芽服久出乾坤。

四神鼎内堪逃死，五色浆中可返魂。世上蜉蝣能几许，莫将财色败元根。
腊日次幽居韵
刘从益（金朝）

世务方扰扰，人生何营营。不如不出门，坐頣天地情。

泰中有否来，阴极即阳生。掀髯一笑起，窗外风铎鸣。

看云偶独立，踏雪时閒行。最爱朝日升，负暄向南荣。
黄香
徐钧（宋代）

无双天下早驰声，曾被君王一语荣。
枕席温凉遗信史，发挥纯孝赖渊明。
接花吟
邵雍（宋代）

物为万发生，人为万物灵。
人非物不活，物待人而兴。
男女天所生，夫妻人所成。
天人相与外，率是皆虚名。
颂古一百首
释智愚（宋代）

夜半三更来讨火，我骂你兮你骂我。
相唤相呼归未归，也有无衣草里坐。
天津感事二十六首
邵雍（宋代）

了生始可言常事，知性方能议大猷。
只此长川无昼夜，为谁驱逼向东流。
拂衣行答元美
李攀龙（明代）

五原驱车兴殊浅，三秦卧病秋云高。束带那能见长吏，谈经何云随儿曹。

上书一日报明主，愿乞骸骨归蓬蒿。小臣采薪业不佞，闻道巢由亦已逃。

拂衣中原风雨来，群公祖帐青门开。二疏一去三千载，大夫未老宁贤哉。

新乡城西重回首，当时叱驭其人走。路傍伏谒莫敢动，囊里俸钱君但取。

此辈交情虽可见，吾徒大名终在口。于今偃息南山陲，闭户不令二仲知。

负海少年大跋扈，遣使问我抽簪期。百尔不分一狂客，余发种种何能为。

玄经半卷常自诵，浊酒千钟醉不疑。五子江湖正漂泊，黄鹄摩天慕者谁。
赠厉子还西泠 其一
屈大均（明代）

长忆西湖歌采菱，六桥秋水涨渔罾。逢君急剪松江绢，乞写双峰烟雨凝。
偈颂一百五十首
释心月（宋代）

说时默，默时说。
处处投机，门门合辙。
正是虚空里钉橛。
雨中简章令
赵蕃（宋代）

夜雨仍朝雨，知时复后时。
禾囷愆黍稌，麦地及耘耔。
屡起瞻行旆，频成阅赠诗。
渠方谨期会，君自念疲羸。
奉寄秋谷兄山居
赵执端（清代）

闻说幽栖处，全家住翠微。偶同流水出，间伴倦云归。

既喜清心迹，还堪远是非。相从空夙约，心事叹多违。
玉楼春·寂寂画堂梁上燕
魏承班（五代）

寂寂画堂梁上燕，高卷翠帘横数扇。一庭春色恼人来，满地落数红几片。
愁倚锦屏低雪面，泪滴绣罗金缕线。好天凉月尽伤心，为是玉郎长不见。
婉女归林以蓝氏女学压装并书以勖
陈宝琛（清代）

卅龄始生汝，而汝兄姊殇。娇小得母心，晨夕不离旁。

虽乏经史训，闺诫颇已详。有家吾所愿，有行汝则伤。

矧怀漆室忧，及兹海波扬。加笄礼草草，遑暇检嫁箱？

自来祥女归，能券家道昌。绵绵文忠泽，四叶流馀庆。

汝婿英妙年，木天欻回翔。科名岂毕事，乔木希前光。

勿倚命服荣，黾勉实尔襄。词翰固小技，纂绣亦寸长。

恭俭慎初终，忠孝相扶匡。汝家有祖姑，信州屹祠堂。

我昔表合祀，办香敬维桑。闻当京居时，椎髻罗缥缃。

自非宅澹静，何由淬明强？兹编汝童习，汝母亲丹黄。

百读尚未厌，终身何不臧？庶几敝帚享，抵赠千金装。
和答魏道辅寄怀十首
黄庭坚（宋代）

赤豹负文章，岁晚智剞劂。
渴饮南山雾，饥食西山蕨。
封狐托脂泽，眉颊颇秀发。
时时一樽酒，婆娑弄风月。
醉眠亭四首
晁端佐（宋代）

尘埃收得一身闲，饮尽春瓶曝背眠。
醉耳犹嫌山鸟聒，梦魂终日上高天。
过勤政楼
杜牧（唐代）

千秋佳节名空在，承露丝囊世已无。
唯有紫苔偏称意，年年因雨上金铺。
送牟太素山人
文同（宋代）

山人高迹若孤云，聊问太虚求所止。
昨因随风起西北，翩然远堕三隅里。
揽之不住瞥尔去，瞬息谁知几千里。
东游必定遇鸿蒙，请问无为最深旨。
病中即事十五首 其九
赵蕃（宋代）

丛菊虽云薄，秋花独此芳。祇愁霜后槁，宁虑雨前荒。

蝶冷飞无迹，恐哀咽更长。嗟予自失所，对汝益增伤。
湘山寺无量寿佛
陈孚（元代）

大地山河，无非佛者。此为真身，孰则为假。滔淊清湘，瑶影如泻。

一草一木，亦皆潇洒。月明露寒，绿烟浮野。山禽涧鹿，悉谈般若。

我来自北，金鞍铁马。一笑石上，得清净舍。巍乎梵宫，朱门碧瓦。

弹指毗卢，风斯在下。
七夕再叠环字韵
孙原湘（清代）

水玉兰钗火齐环，隐然黄色透眉间。十分月有三分过，九孔针无一孔閒。

心巧素娴牛女慧，指尖红沁凤仙斑。不消始影重祈祷，越病深时越丽颜。
驻马听·凤枕鸾帷
柳永（宋代）

凤枕鸾帷。二三载，如鱼似水相知。良天好景，深怜多爱，无非尽意依随。奈何伊。恣性灵、忒煞些儿。无事孜煎，万回千度，怎忍分离。
而今渐行渐远，渐觉虽悔难追。漫寄消寄息，终久奚为。也拟重论缱绻，争奈翻覆思维。纵再会，只恐恩情，难似当时。
送王六觐巢县叔父二首
李涉（唐代）

巢岸南分战鸟山，水云程尽到东关。

弦歌自是君家事，莫怪今来一邑闲。

长忆山阴旧会时，王家兄弟尽相随。

老来放逐潇湘路，泪滴秋风引献之。
晚晴
曹彦约（宋代）

賸水浸秋碧，馀霞占晚红。
浩歌鸣鹤后，柔橹泛鸥中。
酒戒情难遣，诗吟老未工。
怀哉真面目，助顺企清风。
扬州选蒙相公赏判雪后呈上
崔峒（唐代）

自得山公许，休耕海上田。惭看长史传，欲弃钓鱼船。

穷巷殷忧日，芜城雨雪天。此时瞻相府，心事比旌悬。
赠僧别传 其一
宋褧（元代）

雁行零落禅床寂，回首人间二十年。曾见缁衣立函丈，不堪抚卷重悽然。
添酒中六咏。酒杯
陆龟蒙（唐代）

叔夜傲天壤，不将琴酒疏。制为酒中物，恐是琴之馀。

一弄广陵散，又裁绝交书。颓然掷林下，身世俱何如。
点绛唇（冷香菊）
王十朋（宋代）

霜蕊鲜鲜，野人开径新栽植。冷香佳色。趁得重阳摘。

预约比邻，有酒须相觅。东篱侧。为花辞职。古有陶彭泽。
题马远画梅四幅
杨娃（宋代）

重重叠叠染缃黄，此际春光已半芳。
开处不禁风日暖，乱飞晴雪点衣裳。
减字木兰花 九日
陈师道（宋代）

清尊白发。曾是登临年少客。不似当年。人与黄花两并妍。

来愁似恨。十载相看情不尽。莫更思量。梦破春回枉断肠。
三和 其四
项安世（宋代）

作者向来十数，名随草木俱堙。圣贤生世不数，文章何代无人。
再下第将归荆楚上白舍人
雍陶（唐代）

穷通应计一时间，今日甘从刖足还。

长倚玉人心自醉，不辞归去哭荆山。
邹县谒孟夫子
李孙宸（明代）

邹峄城南二三里，土垣茅屋多倾圯。岿然丹垩庙貌存，云祀邾公孟夫子。

夫子生当战国年，凋残圣绪已如线。砥柱澜回洙泗脉，分庭礼抗侯王前。

提醒人心起大寐，直在鸡鸣夜气先。谁云五世泽旋改，绝学微言开万代。

千秋遗像切瞻依，岩岩璧立风犹在。散步庭除重所思，森森桧柏影参差。

修干昂霄枝复偃，谡谡清风晚更吹。奔涛似听风雷走，夭矫尽作虬龙姿。

乔木由来称故国，鬼神呵护有如斯。君不见死士垄，犹胜生王头。

贵贱枯荣总一邱，何物人间称不朽，宫墙宇宙共悠悠。

又不见当日雪宫与齐囿，独乐何知民疾首。只今芳草尽离离，惟见牛羊牧竖走。

夫子屈伸道合时，位是宾师身布衣。后车未厌传餐侈，滕馆从教窃屦疑。

始知众人不识，道固委蛇。我来稽首亲瞻百世师，何必闻风想惠彝。
甘棠驿怀李德升席大光
陈与义（宋代）

破驿难并休，差池更薪水。
山川会心地，还思对君子。
道边千尺榕，午荫清且美。
极知非世用，我爱不能已。
东风吹南服，莽莽绿万里，
此地亦可耕，胡为茧予趾。
寄元美 其一
李攀龙（明代）

风尘万里一萧然，病起相思到各天。忽见南山青草色，还成北海白云篇。

登楼何处逢多暇，开府于今实少年。不是汉庭容汲黯，如君意气好谁怜。
论诚
郑侠（宋代）

万事以诚立，不诚心不专。
诚心非铁石，铁石被诚穿。
崇德道中
张镃（宋代）

破艇争划忽罢喧，野童村女闯篱边。
令人说著苏堤路，花满清明画鼓船。
和浙宪同诸公游梅园
赵善括（宋代）

庭除大槐安，人世甚蚁屯。
俯仰穹壤间，乐少忧且繁。
何如置悲欢，访梅东城村。
群贤负瑰奇，即之和气温。
峭寒著春衣，轻烟翳晨暾。
簪花愧华发，席地依香荪。
谁许嫁东风，留香坐晓昏。
密坞横清溪，我欲创幽轩。
所愿花长开，日日同一尊。
静对影亦好，清味蕊可吞。
此心无厌时，何物堪比论。
哦诗愧续貂，勿以人废言。
游普向十首
陈造（宋代）

虀盐未必劣僧蔬，尘里光阴易破除。
他日摩肩霄汉上，却须此室与藏书。
早雁
杜牧（唐代）

金河秋半虏弦开，云外惊飞四散哀。
仙掌月明孤影过，长门灯暗数声来。
须知胡骑纷纷在，岂逐春风一一回？
莫厌潇湘少人处，水多菰米岸莓苔。
癸丑元日柬藏公兼报石范二君消息
李锴（清代）

水石常流峙，观空趣日新。年谁司去住，节谩别冬春。

寓道宁离司，依方早绝因。丘林齐众妙，天地适斯人。

独立浮香海，群生触幻尘。范丹愁束缚，石德易艰辛。

风隼收双翮，云鸾孑一身。熟图归小隐，百计度清贫。

更切卑栖在，深惭困踬频。泥涂长紊紊，牛马共甡甡。

袁虎仍舟子，王尼实隶臣。知非衰齿近，寡过昔贤纯。

晚节敦初服，秋山立紫旻。乱行缘自饰，息景转多嗔。

桃梗漂无极，衣珠照有神。何当回般若，同与慧灯邻。
雪后登代州城楼时虏犯岢岚三首
谢榛（明代）

霁色分诸垒，寒空下一雕。
幕南白草尽，胡马亦何骄。
楚江怀古三首·其一
马戴（唐代）

露气寒光集，微阳下楚丘。
猿啼洞庭树，人在木兰舟。
广泽生明月，苍山夹乱流。
云中君不见，竟夕自悲秋。
失调名 其五
钱俶（唐代）

金凤欲飞遭掣搦，情脉脉，看即玉楼云雨隔。
和窦侍御登凉州七级浮图之作
高适（唐代）

化塔屹中起，孤高宜上跻。铁冠雄赏眺，金界宠招携。

空色在轩户，边声连鼓鼙。天寒万里北，地豁九州西。

清兴揖才彦，峻风和端倪。始知阳春后，具物皆筌蹄。
秋怀
谢惠连（南北朝）

平生无志意，少小婴忧患。
如何乘苦心，矧复值秋晏。
皎皎天月明，弈弈河宿烂。
萧瑟含风蝉，寥唳度云鴈。
寒商动清闺，孤灯暧幽幔。
耿介繁虑积，展转长宵半。
夷险难豫谋，倚伏昧前筭。
虽好相如达，不同长卿慢。
颇悦郑生偃，无取白衣宦。
未知古人心，且从性所翫。
宾至可命觞，朋来当染翰。
高台骤登践，清浅时陵乱。
颓魄不再圆，倾羲无两旦。
金石终消毁，丹青暂雕焕。
各勉玄发欢，无贻白首叹。
因歌遂成赋，聊用布亲串。
哭德和伯氏六首 其一
林景熙（宋代）

棣陨双葩洒泪红，百年已短更匆匆。祇今风雪栖栖影，地老天荒一个鸿。
寄史行可 其二
郑真（明代）

昆季从来识二难，每从过者问平安。久交自许如金石，远信何由托羽翰。

拄笏看山云冉冉，研朱点易露漙漙。卦爻会要新传得，寄与灯前仔细看。
送池阳张倅奉祠归清江二首
袁甫（宋代）

题舆名满大江东，忽忆家山合皂中。
孤棹赋归犹带雪，深衣养浩直摩空。
从教风月分多少，独抱春秋究始终。
籍堤近来知叛否，只君不负紫阳翁。
万州下岩二首
黄庭坚（宋代）

空岩静发钟磬响，古木倒挂藤萝昏。
莫道苍崖锁灵骨，时应持鉢到诸村。
古剑
路秀贞（清代）

沈郁丰城久，霜锋半藓侵。凌空腾虎气，挂壁作龙吟。

玉匣封何古，银花蚀已深。一朝逢薛烛，拂拭惬雄心。
交游
郭祥正（宋代）

一作闽南客，幽忧忽过春。交游半卿相，踪迹自埃尘。

未附垂天翼，空成涸辙鳞。吾庐松菊在，怅望熟溪滨。
次韵栀杭七言
刘子翚（宋代）

酒香浑若过新丰，心事悠悠冷笑中。
彻夜道傍栀叶雨，几年马笑桂枝风。
高情未许愁心挽，归意惟应梦可通。
准拟今秋剩追逐，暗泉锵佩月潭东。
次韵学士重阳雪中见招不赴前后十六首
洪皓（宋代）

出疆许久岂当陈，患难频经赖至神。
敢觊通路驰一乘，遥思乡饮立三宾。
陵苹翠减犹能泛，岸蓼红衰不变辛。
秋尽交游无陆凯，江梅谁赠一枝春。
梁溪欸乃歌七首 其五
赵继光（清代）

浒溪溪口白云封，罨岸桃花水映红。柔橹呕哑小桥畔，几家同住武陵中。
杂曲歌辞。春江曲
张籍（唐代）

春江无云潮水平，蒲心出水凫雏鸣。长干夫婿爱远行，

自染春雏缝已成。妾身生长金陵侧，去年随夫住江北。

春来未到父母家，舟小风多渡不得。欲辞舅姑先问人，

私向江头祭水神。
谨次府判朝议江公之韵·道中二首
陈邦庆（宋代）

别驾来临值晚晴，眼中黑白甚分明。
飞黄此去腾夷路，应念区区负弩迎。
有怀蔡贯之子与
王汶（宋代）

相看计尽非，息影更何疑。
几日雁初过，一冬寒较迟。
竹宜和雪看，梅好带花移。
只此清贫趣，知心者是谁。
得桃源丁知县书
项安世（宋代）

为报桃川老令威，病夫三岁不开帷。
窗中见日知晨暮，瓶里看花记岁时。
新读子书多乙者，旧吟诗藁尽丁之。
无人肯共闲人语，满腹闲情独自知。
宫词 其五十八
张公庠（宋代）

萱草初长花未开，共知青帝领春回。珠帘卷上琼钩稳，不碍薰风满殿来。
与时用陪士常话别联句翌日士常见和因叠前韵
李东阳（明代）

客去萧然卧北窗，兴来谁复倒馀缸。钟声坐觉催寒漏，灯影长怜伴夜釭。

徐榻正悬怀旧侣，郢词初变忆新腔。忧时每念丹心独，抗世宁教白眼双。

敢谓文章非忝窃，未看民俗尽敦庞。名场有绁身仍系，宦海无风浪亦撞。

交重雷陈真不减，才非元白已全降。孤藤幸托千年树，一苇终期万里江。

望里停云心脉脉，曲中流水恨淙淙。还家莫叹关山隔，闻说弦歌似鲁邦。
相和歌辞。对酒二首
李白（唐代）

松子栖金华，安期入蓬海。此人古之仙，羽化竟何在。

浮生速流电，倏忽变光彩。天地无凋换，容颜有迁改。

对酒不肯饮，含情欲谁待。

劝君莫拒杯，春风笑人来。桃李如旧识，倾花向我开。

流莺啼碧树，明月窥金罍。昨来朱颜子，今日白发催。

棘生石虎殿，鹿走姑苏台。自古帝王宅，城阙闭黄埃。

君若不饮酒，昔人安在哉。
句 其三
王得臣（宋代）

汉阳太守文章伯，政事多闲爱宾客。
阁试玉河冰泮六韵
于慎行（明代）

春色临仙掌，龙池积素开。蛟迎新旭断，鱼逐暖波来。

云影回彤阁，风纹触绣苔。不缘分玉镜，何处见瑶台。

桂楫思无限，雕阑望未回。从兹赋曲水，长奉万年杯。
寄彭泽后人
释斯植（宋代）

不为折腰事，田园足野情。
笔粘春雾重，诗带晚唐清。
柳巷闲渔艇，山扉对水城。
论心暂来往，无愧远公名。
秋日渚宫即事
吴融（唐代）

漠漠澹云烟，秋归泽国天。风高还促燕，雨细未妨蝉。

静引荒城望，凉惊旅枕眠。更堪憔悴里，欲泛洞庭船。
元夕八首 其四
陈世崇（宋代）

麝圆䭔拍澄沙团，馉饳糖霜乳橘盘。蕉叶柿花宜利少，叫声浑杂市声欢。
故比部李郎中挽歌四首
杨亿（宋代）

睦族衣无主，传家鼎有铭。
沙堤连里巷，玉树接阶庭。
北海樽常满，西山药不灵。
肯堂归棣萼，含笑入泉扃。
茂林见访有诗次韵奉酬
喻良能（宋代）

解鞍挥玉麈，亹亹笑谈清。
昨夜灯花喜，今朝乾鹊声。
兴同狂秘监，诗似老弥明。
忆昔南台北，相逢盖始倾。
九张机
佚名（宋代）

七张机。鸳鸯织就又迟疑。只恐被人轻裁剪，分飞两处，一场离恨，何计再相随。
诸公载酒贺余休致水村农卿有诗次韵
刘克庄（宋代）

目眚陈编懒更窥，博通似恐泄天机。
大愚苦要骑麟下，小黠犹天化鹤归。
觅句瘦肩两山耸，绝粮乾咽上池肥。
平生慕用徐先辈，异世溪边共一矶。
和陈德章春日送客
虞俦（宋代）

胜事壶觞里，韶华杖履中。
歌情千里月，花信几番风。
取友须三益，论文笑五穷。
含含歌麦秀，庑下老梁鸿。
和春游三首 其三
廖行之（宋代）

雨馀迟日放晴天，春入园林点化仙。为约奚囊行秀野，更看花岛媚清川。

杖头买醉多踰百，笑里挥金知几千。一段清狂谁会得，谩将高兴付诗传。
支离四首 其一
宋湘（清代）

著书无笔力，饮酒亦支离。眼底传人少，身前造物疑。

闲花开自落，小圃我同谁。又是年垂晚，秋光到九时。
赠写神丘照堂
包恢（宋代）

尝观孝子图，画子事母事。
闻君画最工，事母孝亦至。
人称汝画奇，未知事母慈。
我今为拈出，欲以励孝思。
画不在丹青，照不在眼睛。
方寸不可乱，昭昭在心明。
画到精一处，人人定相如。
但疑心本一，奚为面差殊。
我心犹赤子，我貌极老衰。
君虽欲画我，安能作婴儿。
三塔寺阻雨 其二
张孝祥（宋代）

倦客三杯酒，高僧一味茶。凉风撼杨柳，晴日丽荷花。

铎语时鸣塔，渔歌晚钓槎。停舻快清憩，步稳衬明霞。
学诗
陈普（宋代）

摇膝支颐未冠年，已将采撷胜雕镌。
未能动地惊天句，且诵吟风弄月篇。
击坏莫抛康节集，煎胶可续上林弦。
东山七月无人解，只是周公学有源。
寄题万元享舍人园享七景·溪云
杨万里（宋代）

阁前三面山，阁下一溪水。
云出戏作霖，却归宿檐里。
野蚕
于濆（唐代）

野蚕食青桑，吐丝亦成茧。无功及生人，何异偷饱暖。

我愿均尔丝，化为寒者衣。
凤笙曲一首
黄省曾（明代）

王乔吹笙缑山头，青厓白日声悠悠，凤凰之鸣感浮丘。

感浮丘，上嵩高，驻红颜永无凋。
琴曲歌辞。别鹄操
韩愈（唐代）

雄鹄衔枝来，雌鹄啄泥归。巢成不生子，大义当乖离。

江汉水之大，鹄身鸟之微。更无相逢日，安可相随飞。
题樊隐君册
徐尚典（明代）

扁舟范蠡更谁如，大隐仙城近市居。海宇云山供笑傲，江湖踪市混樵渔。

烧丹未返华阳洞，扫径常过长者车。赢得高眠生圣世，传家不著茂陵书。
效古
皎然（唐代）

思君转战度交河，强弄胡琴不成曲。日落应愁陇底难，

春来定成江南数。万丈游丝是妾心，惹蝶萦花乱相续。
摊破浣溪沙 病中与刘李二生夜话
王夫之（明代）

曾把榆钱买少年，少年已是柰何天。为忆杨花未落，已啼鹃。

阅何閒愁都是梦，不知残梦在谁边。赢得如今蚕老，已三眠。
十一月十二日枕上晓作
范成大（宋代）

竹响风成阵，窗明雪已花。
柴扉吟冻犬，纸瓦啄饥鸦。
宿酒欺寒力，新诗管岁华。
日高犹拥被，蓐食媿邻家。
宗门一句
释守卓（宋代）

宗门一句，明明独露。孰辨端倪，胡为指注。指注不真，镜像空尘。

空尘何立，镜像谁入。当机则应，头头非剩。触处俱宣，句句通玄。

门门宾主，互正互偏。含容透脱，千江一月。无在不在，谁憎谁爱。

焕尔既明，森然不碍。不碍既明，金刚眼睛。穷幽测显，神妙体灵。

妙灵不住，无生不生。是宜超越，所以纵横。
和张孝伯雪窗诗韵
丘崇（宋代）

洞门阴阴无俗客，楼观清雄使君宅。晴窗妙墨灿银钩，要比粉闱冬夏白。

秀将嵩少只檐间，恍如积霰观商颜。蓝田塞关底足异，城阳郡楼那可攀。

窗中四时同一念，不作寒温颠倒见。试看炎蒸定有无，始知此景无迁变。

都城畏日腾朝光，趑趄奔竞车马行。腼面内热者谁子，来此为卿心骨凉。
闻司马双江聂公致政志喜
罗洪先（明代）

司马中朝独运筹，静观群策力兼收。铙笳献捷词多逊，襁褓延恩宠自优。

许国勉承周太保，全身终属汉留侯。几人拖玉能完璧，回首烟霄楚泽楼。
忆江南 其八 无锡华荔生春楼寄梦图
赵庆熹（清代）

春楼梦，刺绣耐寻思。偶倚红窗闲破线，微擎翠袖想挑丝。

呆煞断魂时。
丘都督枢密挽章 其二
周南（宋代）

淮水尘清小使归，坏梁俄叹哲人萎。江山收泪还风景，草木知名怖鼓旗。

生惜勋庸专管葛，死馀忠信压边陲。南州十月停砧杵，料得闻丧处处悲。
鲛人曲
杨维桢（元代）

鲛人居，钱塘湖。
自从剑客过湖去，世人不识真仙儒。
灵丹掷湖去，湖去清如酤。
江妃惜不得，贮在明月壶。
鲛人夜饮明月腴，夜光化作眼中珠。
手擎莲叶盘一株，盘中走珠汞不如。
世人无仙意，波心荡漾青头凫。
烹龙炮凤日日千金厨，何以洒君心热宁君躯。
洒君热，宁君躯，须饮鲛人明月珠。
题杨大年集后
张方平（宋代）

天上灵仙谪，人间秀气涵。朱弦清庙瑟，美干豫章楠。

富艳三千牍，从容八十函。典纯追古昔，雅正合周南。

温粹琼瑶润，滋醲稼穑甘。微中缄海蚌，巧处吐春蚕。

璀璨龙宫出，精深虎穴探。机衡成臲尯，嵩洛入烟岚。

寂忍修禅智，虚柔慕史聃。骥辕曾未骋，鸾驭不停骖。

岩庙登何数，承明入独三。可怜经济意，旧客记高谈。
中秋有感
陈安（明代）

画省曾陪冠盖游，华筵诗酒宴中秋。
星河不动天如水，风露无中月满楼。
皓齿纤腰催象板，珠帘凉影上银钩。
于今寂寞江城暮，乌帽西风叹白头。
和林君作起叔梅诗韵
陈藻（宋代）

林逋没后几星霜，苦要吟梅弄爝光。
两处湖光看共色，一家诗句嗅同香。
花开再绝谈玄白，驽老那能逐乘黄。
又恐来冬随计吏，仙霞不管似羊肠。
金山
王令（宋代）

长江从天来，意欲以地分。
西山避之逃，东山开为门。
木石所不捍，土沙固随奔。
东西两随海，势已无完坤。
如何中流居，独遏万里浑。
坤维赖系得，地灵烦窥扪。
不然已飘泊，两分不相存。
禹力所不除，天意固可论。
余欲沉九渊，下视万古根。
畏强激常情，中立爱此墩。
诗成欲谁和，感慨心徒烦。
次韵冷冷轩
陈镒（明代）

彼美玉山泉，涓涓出深谷。汇作井洞幽，其下龙蟠伏。

馀流散无声，清寒入山木。曲折数里遥，故绕诗人屋。

檐间寒月映，檐外秋云宿。分贮归瓶罂，不用接脩竹。

清声惟在耳，久听天机熟。寄语冷冷轩，吾当挂冠服。
静夜思
于谦（明代）

静夜思，何时休，终宵展转听更筹。
人生由来不满百，安得朝夕事隐忧。
功名富贵倘来物，目前渺渺春云浮。
甲第歌钟万户侯，五花骏马千金裘。
春风秋月不相待，倏忽朱颜变白头。
豪华一去难再得，壮气销沉土一丘。
但令名节不堕地，身外区区安用求。
静夜思，谁与谋。
劝君高枕且熟睡，穷达由天不用愁。
次韵林别驾 其二
释居简（宋代）

往住溪头寺，曾陪太一舟。港收天影缩，桥碍浦云流。

练石声声月，丹枫片片秋。砌蛩添苦思，吟动瀼西愁。
维舟秦淮过温州李给事宅
许浑（唐代）

给事为郎日，青溪醉隐衔。冰池通极浦，雪径绕高岩。

珠玉砂同弃，松筠草共芟。帝图忧一失，臣节耻三缄。

代有王陵戆，时无靳尚谗。定应标直笔，宁为发空函。

雾黑连云栈，风狂截海帆。石梯迎雨润，沙井带潮咸。

蜡屐青筇杖，篮舆白罽衫。应劳北归梦，山路正巉巉.
落梅
罗素月（明代）

为怜清净出尘中，喜逐仙山午夜风。弄玉去时云暗淡，飞琼下界月朦胧。

冰魂卧骨全真性，绝岛荒郊入化功。铁笛吹残人在否，依然深锁蕊珠宫。
满庭芳·汉上繁华
徐君宝妻（宋代）

汉上繁华，江南人物，尚遗宣政风流。绿窗朱户，十里烂银钩。一旦刀兵齐举，旌旗拥、百万貔貅。长驱入，歌楼舞榭，风卷落花愁。
清平三百载，典章文物，扫地俱休。幸此身未北，犹客南州。破鉴徐郎何在？空惆怅、相见无由。从今后，断魂千里，夜夜岳阳楼。
邻并閒饮
韩淲（宋代）

春泉满山涧，春风到山家。兰英已披径，芹枝亦浮沙。

我乘晴影步，所至怜物华。幽处有真意，避尘尘转赊。
题零陵石屏
舒岳祥（宋代）

大山如大国，小山如小邦。
低树无附丽，洪涛恣舂撞。
写怀
许棠（唐代）

汩没与辛勤，全钟在此身。半生为下客，终老托何人。

两鬓关中改，千岩海上春。青云知有路，自是致无因。
高阳台 杨花
苏穆（清代）

竟日东风，萦帘柳絮，霏微弄影临池。欲倩谁扶，愁痕重上蛾眉。

芳情不道春如雾，傍栏杆、立够多时。要凭它，流水声中，再续佳期。

沉沉绣幕低垂处，怕惊残午梦，难到辽西。极目天涯，断肠忍说将离。

梁间细语双双燕，记年来、共惹香泥。怎而今，只替飞花，远寄相思。
和山郡早起 其一
韦骧（宋代）

牙城晓色动旌旗，笔吏来钞枕上诗。溪柳山梅应闇觉，先春芳意肯迟迟。
孙子才挽词
楼钥（宋代）

身后名何用，人亡意愈深。
盖棺悲昨梦，挂剑答初心。
潜德仍能发，遗言尚可寻。
悼元情更切，接陇柏森森。
题枕流轩诗四首 其三
张扩（宋代）

坐有谈玄墨客卿，家无铜臭孔方兄。梦馀更听沧浪水，洗尽微尘见太清。
白龟泉
陈岩（宋代）

白龟摆脱泥涂辱，步入金莲佛道场。
玉水迸流山石裂，有灵初不为刳肠。
宿雨
王安石（宋代）

绿搅寒芜出，红争暖树归。
鱼吹塘水动，雁拂塞垣飞。
宿雨惊沙尽，晴云昼漏稀。
却愁春梦短，灯火著征衣。
再和
姜特立（宋代）

合居琐闼荫庭槐，底事康衢走俗埃。
莫买渔舟便归去，好提鸿笔记方来。
湖山剩有诗神助，事业宁须官鬼催。
知道此纶未施用，出屯行矣扫云雷。
吊朱坚老
释居简（宋代）

昔日当轩百步威，几人到此竖降旗。若非居士通方眼，谁识川僧陷虎机。
烛影摇红
贺铸（宋代）

波影翻帘，泪痕凝蜡青山馆。故人千里念佳期，襟佩如相款。

惆人更长梦短。但衾枕、余芬剩暖。半窗斜月，照人肠断，啼乌不管。
纪慈训
邹元标（明代）

尔上金陵去，何事泪浪浪。阿郎听吾训，朝夕慎莫忘。

尔心虽慈善，尔性何太刚。半生滨九死，天度幸汪洋。

古人佩韦弦，国手审温凉。良玉比君子，何事不易方。

罔发他人隐，罔恃自己长。扬善不扬恶，齿颊有馀芳。

循循身有德，汪汪度难量。和气蒸闺阃，子嗣自繁昌。

勉哉崇令德，古语戒垂堂。阿儿听我训，朝夕慎莫忘。
王度支陶挽词二首
苏辙（宋代）

风迹殊不昧，声名岂偶然。
长途催騄骥，爽气激鹰鹯。
薏苡成遗恨，松愀卜远年。
凄凉故吏尽，谁泣鬣封前。
京尘昔倾盖，江国见佳城。
零落旧冠剑，艰难孝弟兄。
存亡看世俗，意气忆平生。
晓铎知人恨，幽音亦未平。
打麦
张舜民（宋代）

打麦打麦，彭彭魄魄，声在山南应山北。
四月太阳出东北，才离海峤麦尚青，
转到天心麦已熟。
鶡旦催人夜不眠，竹鸡叫雨云如墨。
大妇腰镰出，小妇具筐逐，
上垅先捋青，下垅已成束。
田家以苦乃为乐，敢惮头枯面焦黑！
贵人荐庙已尝新，酒醴雍容会所亲；
曲终厌饫劳童仆，岂信田家未入唇！
尽将精好输公赋，次把升斗求市人。
麦秋正急又秧禾，丰岁自少凶岁多，
田家辛苦可奈何！
将此打麦词，兼作插禾歌。
集何文起池园同何卜禧赵弼之二首 其一
林枝桥（明代）

近取诸篱壁，从誇在涧阿。花殷带榭曲，池旷贮天多。

石缝斜穿蔓，茶寮低就柯。移尊无不可，著处有烟萝。
补史十忠诗·淮东制置使知杨州李公庭芝
刘壎（宋代）

淮海接风尘，胡乃似铁壁。
卧护有天人，十载藉福力。
重来人未老，愁绝事如昔。
苦战孤城危，痛哭天柱拆。
梦游三山上，人伦浮海出。
突围志南征，吾欲重建极。
天弗鉴臣忠，冥冥堕丛棘。
先轸面如生，苌弘血化碧。
臣死谁复知，臣忠终不易。
一将更大事，嚼舌死骂敌。
【双调】沉醉东风　归田
汪元亨（元代）

快结果钱山邓通，易消磨金谷石崇。想世间百岁人，似石上三石梦。转头来
谁是英雄？翠盖朱扫地空，何处也前遮后拥。
远城市人稠物穰，近村居水色山光。熏陶成野叟情，铲削去时官样，演习会
牧歌樵唱。老瓦盆边醉几场，不撞入天罗地网。
纱帽短妆些样子，布袍宽尽着材儿。收拾起驾驭心，埋没下经纶志，灼然见
昔非今是。闲共渔樵讲论时，说富贵秋风过耳。
旋葺理桑榆暮景，且安排诗酒新盟。爱烟云接四邻，喜松菊存三轻，对芝山
依旧青青。妻子团圆过一程，再不去离乡背井。
居山林清幽淡雅，远城市富贵奢华。酒杯倾鲸量宽，诗卷束牛腰大，灞陵桥
探问梅花。村路骑驴慢慢踏，稳便似高车驷马。
籴阵稻新舂细米，采石蔬熟做酸齑。凤栖杀凰莫飞，龙卧死虎休起，不为官
那场伶俐。槿树花攒绣短篱，到胜似门排画戟。
口消熔龙肝凤髓，眼开除螓首蛾眉。转羊肠世路难，扌绝葱叶时光脆，筑板
墙物理轮回。厌断红尘指袖归，饱玩些青山绿水。
怕缠手焚了素书，懒钻头拽倒茅庐。骑虎时捋虎须，画蛇处添蛇足，一任教
那般要誉。拣个溪山好处居，与几树梅花做主。
擗掉起疏狂性格，支撑住老朽形骸。便囊中金不存，愿门外山仍在，收拾下
竹杖芒鞋。掉背摇头归去来，刚跳出愁山闷海。
任平地波翻浪滚，恣中愿鹿走蛇吞。够升合白酒醇，迭斤两黄鸡嫩，甘分住
水郭山村。千古兴亡费讨论，总一段渔樵话本。
乞骸骨潜归故山，弃功名懒上长安。经数场大会垓，断几状乔公案，葬送的
皓首苍颜。傀儡棚中千百番，总瞒过愚眉肉眼。
已绝念风亭月馆，且潜身雾嶂云峦。数一春月到三，算百岁人过半，经几场
离合悲欢。也学逢萌挂一冠，看指日功成行满。
志不愿官高禄显，心只图子肖妻贤。胸中藏班马才，舌上掉苏张辩，总不如
问舍求田。家住青山古渡边，平隔断红尘路远。
妻从俭荆钗布袄，子甘贫陋巷箪瓢。论功名云叶飞，看富贵灯花爆，笑时人
管中窥豹。尘事纷纷逐猬毛，眼过去朱围翠绕。
二十载江湖落魄，三千程途路奔波。虎狼从辨是非，风波海分人我，到如今
做哑妆矬。着意来寻安乐窝，摆脱了名缰利锁。
达时务呼为俊杰，弃功名凯是痴呆。脚不登王粲楼，手莫弹冯铗，赋归来
竹篱茅舍。今古陶潜是一绝，为五斗腰肢倦折。
处妻子贫寒共守，结朋友义气相投。晚须开北海樽，晓莫听东华漏。老先石
这回参透。染得新霜两鬓秋，挽不住乌飞兔走。
知己酒千钟快饮，会家诗百首常吟。守一座安乐窝，横三尺逍遥枕，卧青青
半亩松阴。雪月风花不系心，打捱过愁潘病沈。
进步去天高地险，退身来浪静风恬。买四蹄车下牛，卖三尺匣中剑，免区区
附势趋炎。尽日看山独卷帘，飞不到红尘半点。
将汉史唐书遍览，把天时人事相参。怕筑成傅说墙，愁扳折朱云槛，急跳出
虎窟龙潭。薄利虚名再莫贪，赢得来亡魂丧胆。
送上雒王推官
司马光（宋代）

墨绶百里宰，红蕖幕府僚。
民淳无门辨，地胜得逍遥。
日上云未散，春深雪不消。
知音已交芦，勿茹紫芝苗。
偈颂一百六十首
释宗杲（宋代）

今朝九月初五，天色半晴半十。
衲僧鼻孔眼睛，切忌和泥合土。
惺惺直是惺惺，灵利不妨灵利。
等闲问著十人，五双不知落处。
采莲曲
俞桂（宋代）

拗落圆房响钏金，昔人细数子藏深。
不嫌到手多尖刺，只怕伤人有苦心。
信阳
严廷珏（清代）

夕阳延客上关楼，路指中原第一州。山势纵横分楚塞，河声曲一接淮流。

里门志石同千古，萸菊登筵又九秋。为问范园花竹里，当年风景得如不？
甲辰季冬残腊大雪主人以糟玉面狸及尊酒为饷
杨冠卿（宋代）

南山白额虎，暴戾日以滋。
纳诸罟擭中，食肉寝其皮。
文狸外柔顺，玉面而丰肌。
与世了无忤，奚亦遭危机。
得非风味殊，尊俎之所宜。
焚山猎兽者，是以罗致之。
主翁厌肥甘，鼎食嗤群儿。
殷勤筑糟丘，遣送持酒卮。
于时腊将残，雪花一尺围。
玉楼寒起粟，墨突晨未炊。
得酒且大嚼，勿令儿辈知。
清明郢中承高吾院长见寄次韵奉答二首 其二
黄衷（明代）

佳辰方爱出郊晴，况报诗邮到石城。帽底柳枝催变鬒，眼前人事类传更。

洪都美政归新府，故纸常谈笑老生。小计别来今五载，祇应春水付深情。
中书东厅十咏 其四 四季
韩琦（宋代）

牡丹殊绝委春风，露菊萧疏怨晚丛。何似此花荣艳足，四时长放浅深红。
和吴叔永见寄韵
李曾伯（宋代）

诗怀今古浩无垠，谁寄梅花陇首人。
刍豢悦心文字趣，筌蹄忘首性情真。
相望夜月袁宏渚，一洗西风庚亮尘。
我欲莼鲈便归去，雁来应问五湖春。
华封仙榻
梁必强（明代）

恰似巫山二六旂，迤延州里万峰馀。前屏拖紫文争焕，后障垂青秀更奇。

石室可容多客坐，仙岩应与结朋期。他时苇屐来游此，半买山钱半酒卮。
遣兴
道原法师（明代）

龙化不改鳞，士达不改身。
借问当路子，如何弃贱贫。
仲尼称大圣，原壤乃狂人。
光武有天下，严陵实隐沦。
故旧不可忘，何况师友亲。
呜呼千载下，此道如埃尘。
寄张相公
夏竦（宋代）

台司金印护诸侯，冲气均和耐素秋。
户牖旧谋方倚重，菟裘前计合迟留。
岂同少傅轻辞汉，况有维师永佐周。
秉烛家园且行乐，即应重起济川舟。
过东华旧寺访凌空上人不遇因赠御空上人
李之世（明代）

溪边寻古院，迢迢向草莱。微雨洒郊坰，禅扉傍晓开。

山僧不相识，借问客何来。十年重到此，殿宇委尘埃。

补葺成新搆，非复故亭台。却觅临池处，僧指沙砾堆。

留题壁已没，空想旧莓苔。高基半就夷，洼涧积嵬嵬。

因悟世界浮，还将陵谷推。随讯主院僧，答言往天台。

门徒亦星散，客至若为陪。香饭供蒲笋，破例款良醅。

嘿嘿自萦抱，开怀且尽杯。
送韩使君除洪州都曹（韩公父常为襄州使）
孟浩然（唐代）

述职抚荆衡，分符袭宠荣。往来看拥传，前后赖专城。

勿翦棠犹在，波澄水更清。重推江汉理，旋改豫章行。

召父多遗爱，羊公有令名。衣冠列祖道，耆旧拥前旌。

岘首晨风送，江陵夜火迎。无才惭孺子，千里愧同声。
遗术士
舒邦佐（宋代）

欲寿莫夸尧丙子，欲贵莫疑雌甲宸。
学取燕山人姓窦，自然五桂一灵椿。
减字木兰花
李之仪（宋代）

渠不改。古有斯人。千载谁能继后尘。春风入手。乐事自应随处有。与众熙怡。何似幽居独乐时。

触涂是碍。一任浮沈何必改。有个人人。自说居尘不染尘。

谩夸千手。千物执持都是有。气候融怡。还取青天白日时。
游西岑遇雨
王十朋（宋代）

西岑风物秋更嘉，杖藜出郭欢无涯。深村有酒隔烟渚，共乘小艇穿芦花。

罗裙绰约越溪女，茅舍迫窄吴侬家。床头新酿喜正熟，千金倒瓮倾流霞。

天公妒我一日乐，俄然雨脚来如麻。醉归扶路泥没股，冠巾不整头鬖髿。

人生贵在适意耳，安能局缩身如蜗。杖头有钱即相觅，明日更泛仙源槎。
年老逢春十三首
邵雍（宋代）

年老逢春始识春，春妍都恐属闲身。
能知青帝功夫大，肯逐后生撩乱频。
酒趁嫩醅尝格韵，花承晓露看精神。
大凡尤物难分付，造化从来不负人。
寄椿上人
陶梦桂（宋代）

颜童齿豁老书生，羽气消除道气增。
自止酒来疎酒伴，闲吟诗去寄诗僧。
不才臃腫庄周木，无尽光明摩诘灯。
解道本来无一物，未容尽逊岭南能。
题林和靖秋深二帖与石田同用坡韵
张渊（明代）

乾坤悠悠书两幅，墨光深照西湖渌。
人间番覆似浮云，此纸完全如璧玉。
少陵瘦硬真入评，右军姿媚宜云俗。
想当援笔对梅花，谁用官奴寒把烛。
自然心画得天妙，一字百金酬不足。
乃知形貌列仙癯，石带烟霞山少肉。
岩岩气节高百世，奚假文章身后录。
东坡去后古祠荒，月下不闻迎送曲。
遗迹君家岂偶然，天遣清风激修竹。
凭君开卷望孤山，三灌蔷薇咀秋菊。
经和宁门外卖花市见菊
杨万里（宋代）

病眼仇冤一束书，客舍葭莩菊一株。
看来看去两相厌，花意索寞恰似无。
清晓肩舆过花市，陶家全圃移在此。
千株万株都不看，一枝两枝谁复贵。
平地拔起金浮屠，瑞光千尺照碧虚。
乃是结成菊花塔，蜜蜂作僧僧作蝶。
菊花障子更玲珑，生采翡翠铺屏风。
金钱装面密如积，金钿满地无人拾。
先生一见双眼开，故山三径何独怀。
君不见内前四时有花卖，和宁门外花如海。
哭欧公孤山僧惠思示小诗次韵
苏轼（宋代）

故人已为土，衰鬓亦惊秋。
犹喜孤山下，相逢说旧游。
寄赠蓝田王闢寺丞
魏野（宋代）

蓝田名冠古京华，诗匠移风更可夸。
解使射生人改业，能令逐熟客安家。
韩文公记存厅壁，王右丞居对县衙。
见说偷闲偏往处，悟真寺最好烟霞。
端午日宫宴二首 其二
苏泂（宋代）

香萱夹和宜男草，高下山栀安石榴。一样薰风分五色，蜀葵林畔按凉州。
神女庙
苏轼（宋代）

大江従西来，上有千仞山。
江山自环拥，恢诡富神奸。
深渊鼍鳖横，?去声，?巨壑蛇龙顽。
旌阳斩长蛟，雷雨移苍湾。
蜀守降老蹇，至今带连环。
纵横若无主，荡逸侵人寰。
上帝降瑶姬，来处荆巫间。
神仙岂在猛，玉座幽且闲。
飘萧驾风驭，弭节朝天关。
倏忽巡四方，不知道里艰。
古妆具法服，邃殿罗烟鬟。
百神自奔走，杂沓来趋班。
云兴灵怪聚，云散鬼神还。
茫茫夜潭静，皎皎秋月弯。
还应摇玉佩，来听水潺潺。
已亥季秋至净居思大智者场院因瞻二士相三日
李弥逊（宋代）

雨华随步到天关，远目才分缭绕山。
风马不驰前景断，更於何地觅无远。
颂古三十一首
释玿（宋代）

大雄山下老狐精，千古丛林恼杀人。
若遇金毛师子子，看伊无处著浑身。
伏睹留守安抚司徒侍中镇魏三日遂获甘雨吟成
强至（宋代）

相衮前年抚雍民，下车飞雪满咸秦。
风行魏国才三日，雨作商岩恰半春。
忠节此生存社稷，诚心是处感天人。
二方岂合偏蒙润，四海思归旧花钧。
越州歌二十首 其四
汪元量（宋代）

两峰云锁几时开，昨夜京城战鼓哀。渔父生来载歌舞，满头白发见兵来。
邻女有自经者不晓何因而里媪述其光艳皎洁阅
王彦泓（明代）

明姿靓服严妆乍，垂手亭亭俨图画。
女伴当窗唤不应，还疑背面秋千下。
娇痴小妹忽惊啼，懊恼春宵睡似泥。
何刻停灯开钿匣，几时响屟度楼梯。
肌肤到此真冰雪，颓玉俄俄扶不得。
素颈何曾著啮痕，却教反缚同心结。
红丝交结为谁容，约髻安花次第工。
应爱自看妆镜里，岂须人见影堂中。
千春不改凝酥面，媚眼微舒若流盼。
侯娘怨句鬼先知，玉儿艳质人犹羡。
当时犀纛定沉埋，绣袜何人拾马嵬。
乞取卿家通替样，许盛银液看千回。
万转千回负此生，枉将偷嫁占虚名。
周郎已误难重顾，哭杀厨东阮步兵。
舟中对月书情
皇甫汸（明代）

不识别家久，但看明月晖。关山一以鉴，驿路远相违。

影落吴云尽，凉生楚树微。天边有乌鹊，思与共南飞。
迷途
孔平仲（宋代）

吹灯治行装，戴月即前路。深村苦多歧，乃使行者误。

东西皆可往，曲折何所遇。泥中虎斗迹，草木新封墓。

阴云忽以兴，四顾增恐惧。及今亦谁咎，初失在跬步。

林木杳峥嵘，邱原莽回互。虽闻叱牛声，欲问不知处。
携茶访杨东山
曾三异（宋代）

搴衣不待履霜回，到得如今亦乐哉。
泓颖有时戏剧，轩裳无用任尘埃。
眉头犹自怀千恨，兴到何如酒一杯。
知道华山方睡觉，打门聊伴茗奴来。
南乡子·重九涵辉楼呈徐君猷
苏轼（宋代）

霜降水痕收。浅碧鳞鳞露远洲。酒力渐消风力软，飕飕。破帽多酒却恋头。
佳节若为酬。但把清尊断送秋。万事到头都是梦，休休。明日黄花蝶也愁。
鱼簖
金嘉谟（宋代）

芒苇织帘箔，横当湖水秋。
寄言鱼兴蟹，机穽在中流。
柳浪堤楚颂亭二首为溧阳史氏题 其二
徐渭（明代）

屈子颂匪今，轼也志空寓。千载伊谁子，后皇锡嘉树。

曾剡剌崇檐，青黄揉广阼。永与兹亭留，不迁乃其素。
食鹧鸪
杨万里（宋代）

江南厌听鹧鸪曲，岭南初尝鹧鸪肉。
年年细雨落花春，钩輈格磔恼杀人。
竹鸡泥滑报行客，鹧鸪更道行不得。
方兄百辈买一只，可惜羽衣锦狼藉。
春夏之交鸣鸟百族惟布榖声最悲急动人戏作十
陆游（宋代）

春风舍人去，陆子叹以惊。
欲挽春使回，无奈布榖声。
春亦何负汝，旦暮声不停？或谓布榖者，一气感使鸣，春老自当去，微禽彼何情？上天运四时，斗柄亦峥嵘，奈何独私春，欲使久不倾！南风吹众绿，一扫紫与赬，此时岂不佳，乃尔怀不平？勿作儿女态，起视东郊耕。
初冬即事呈梦得
白居易（唐代）

青毡帐暖喜微雪，红地炉深宜早寒。走笔小诗能和否，

泼醅新酒试尝看。僧来乞食因留宿，客到开尊便共欢。

临老交亲零落尽，希君恕我取人宽。
竹
方一夔（宋代）

当年知己晋参军，画手分传老可文。碎影贴金初得月，寒梢耸翠欲干云。

平生自是轻馀子，一日那能无此君。解为南风却炎暑，拟封清渭答殊勋。
初夏夜同明卿元美游张氏园亭五首 其一
宗臣（明代）

尘途忽到此，世事顿相违。月色轻随马，松枝乱拂衣。

相逢青满眼，并对绿成围。便作幽栖得，何须问钓矶。
追次郡君至节韵
方回（元代）

天地育万物，风霜非作威。
阴阳互阖辟，造化潜玄机。
冻树根本固，宿莽芽甲微。
外貌若杭死，其中春已归。
志士甘隐处，栖栖将畴依。
龙蛇蛰深窟，肯叹寒无衣。
三变复为泰，鬼神不能违。
雷霆行且起，梅边玩晴晖。
太岳纪游（二首）
敖英（明代）

千峰秀色倚天开，万壑春流绕地回。
太子坡前一双鹤，迎人飞过石桥来。
送人还乡
罗伦（明代）

江汉西风吹客衣，沧波浩浩一舟微。柴桑若问陶彭泽，不为黄花解印归。
水调歌头（十之七）
夏元鼎（宋代）

要蹑天仙步，金丹是法身。不知谓气，须还识后自然真。大道从花孕子，点出个中阴魄，乌兔合阳魂。北斗随罡转，天地正氤氲。

采依时，炼依法，莫辞勤。立跻圣域，从此脱沈沦。夜气正当过半，龙虎自然蛰动，势欲撼乾坤。片饷工夫耳，庄算八千春。
奉同太宰节使朱先生和郭景纯游仙九首次其韵 其三
包世臣（清代）

紫阁秀青霄，亭午羲轮鲜。虚岩发清啸，犹疑鹤驻山。

土室凿云根，咏风挥素弦。俯仰游八极，飞轮驰弱泉。

玉舄宁误秦，苍苍求蜃烟。出入无穷门，朅摩广成肩。

厌世疾不称，寄语王子年。
北归过永永守赵君宰置酒万石亭
孙觌（宋代）

三湘陌上逐臣归，万石亭中送客时。拄杖披榛行莽苍，汲泉磨藓看魁奇。

天倾五色遗娲补，谷变千年出岘碑。何似溪边小桃李，向人膏面出风姿。
蜀僧法聪率然叩门乞诗送行
韩驹（宋代）

去蜀且万里，寻师踰十年。初犹学搜句，老渐欲参禅。

晏坐蒲团破，游方草屦穿。还家何所得，笑上峡中船。
步入
彭汝砺（宋代）

步入浮游淡泊中，红尘无计到心胸。微之散落诗千首，白也飘零酒百钟。

天地寂寥窥夜月，风霜悲惨看春松。清晨试引青铜照，一点朱丹入病容。
谩书 其三
周邦彦（宋代）

丽日烘帘幔影斜，酒馀春思托韶华。高楼不隔东南望，苦雾游云莫谩遮。
挽吴承务二首 其二
周密（宋代）

道义真堪贵，弓旌不受招。五全洪范福，四见太平朝。

问绝趋庭对，愁闻祖道箫。哀荣无一憾，丰碣在山椒。
还丹复命篇 其十
薛道光（宋代）

守一坛中要，机藏十二时。数中无走失，火候莫教迟。

达士方为侣，真仙正合宜。几年云水上，怀抱有谁知。
时鱼
梅尧臣（宋代）

四月时鱼逴浪花，渔舟出没浪为家。
甘肥不入罟师口，一把铜钱趁桨牙。
侠少行二首 其一
胡应麟（明代）

白马跃金环，扬鞭大道间。五陵春草色，日暮臂鹰还。
喜达行在所三首
杜甫（唐代）

西忆岐阳信，无人遂却回。
眼穿当落日，心死著寒灰。
雾树行相引，莲峰望忽开。
所亲惊老瘦，辛苦贼中来。

愁思胡笳夕，凄凉汉苑春。
生还今日事，间道暂时人。
司隶章初睹，南阳气已新。
喜心翻倒极，呜咽泪沾巾。

死去凭谁报，归来始自怜。
犹瞻太白雪，喜遇武功天。
影静千官里，心苏七校前。
今朝汉社稷，新数中兴年。
吴驾部公择斋中听李生歌得声花二韵 其一
欧大任（明代）

二十年前李节筝，吴郎今有陇西生。陇山鹦鹉陇头水，散作歌喉窈窕声。
水调歌头·说良人滑将张婴
曾布（宋代）

说良人滑将张婴。从来嗜酒，还家镇长酩酊狂酲。屋上鸣鸠空斗，梁间客燕相惊。谁与花为主，兰房从此，朝云夕雨两牵萦。似游丝飘荡，随风无定。奈何岁华荏苒，欢计苦难凭。唯见新恩缱绻，连枝并翼，香闺日日为郎，谁知松萝托蔓，一比一毫轻。
夜过李咏南村居
林毓麟（清代）

柴门深掩静无哗，路入丛阴村径斜。架拥图书高士业，香分蔬径故人家。

檐前蜡炬三更月，水底笙歌两部蛙。坐久不知行路倦，挑镫还与话桑麻。